Groot verskaffer van veseldienste lê werkers af | Netwerk24
Deur Petrus Malherbe 05 Augustus 2020 12:01
Liquid Telecom, een van die vasteland se voorste verskaffers van veseldienste, gaan mense aflê en sy naam na Liquid Intelligent Technologies verander. Foto: Unsplash
Dié skuif gaan egter nie sonder grootskaalse afleggings plaasvind nie.
Volgens die maatskappy is die herposisionering genoodsaak deur veranderings in die bedryf en die gepaardgaande veranderings in die produkte en dienste wat hy bied.
Die skuiwe vind reeds die afgelope twee jaar plaas en is nie 'n regstreekse gevolg van die koronaviruspandemie nie.
Hy doen ook weg met die naam Liquid Telecom en sal voortaan as Liquid Intelligent Technologies bekend staan.
Die maatskappy het Dinsdagmiddag laat die veranderings aangekondig sonder om spesifiek melding te maak van die afleggings.
Werknemers is ook Dinsdag ingelig dat die maatskappy gaan herstruktureer omdat sy bedryfsbehoeftes verander.
Dit is nie bekend hoeveel werknemers afgelê gaan word nie.
MyBroadband haal naamlose "bedryfskenners" aan wat reken die maatskappy kan tot 'n derde van sy arbeidsmark snoei. Hy het 864 mense in diens.
Daar word beplan om die afleggings teen die begin van November af te handel.
Liquid Telecom het in 2018 ook verskeie werknemers afgelê.
"Ons strukture, vaardighede en vermoëns moet vinnig ontwikkel en aangevul word om die verwagtinge van ons kliënte te oortref," sê die maatskappy.
Hy wou nie verdere kommentaar lewer oor die beplande herstrukturering van sy arbeidsmag nie.
Dit is ook nie presies duidelik watter sakemodel hy gaan volg as 'n verskaffer van "digitale dienste" nie.
Tans besit en bedryf hy sowat 70 000 km se veselinternet oor Afrika heen, sowel as verskeie datasentrums in onder meer Kaapstad, Johannesburg en Nairobi in Kenia.